b'\n_START_ARTICLE_\nLev Trocki\n_START_SECTION_\n\xc5\xbdivljenjepis\n_START_PARAGRAPH_\nTrocki se je rodil judovskima star\xc5\xa1ema kot Lev Davidovi\xc4\x8d Bron\xc5\xa1tejn (\xd0\x91\xd1\x80\xd0\xbe\xd0\xbd\xd1\x88\xd1\x82\xd0\xb5\xd0\xb9\xd0\xbd) v dana\xc5\xa1nji severni Ukrajini. O\xc4\x8de ga je poslal na \xc5\xa1tudij v Odesso, kjer se je izkazal kot izvrsten \xc5\xa1tudent. V najstni\xc5\xa1kih letih je postal \xc4\x8dlan ljudske stranke in se za\xc4\x8del zanimati za marksizem. Prvi\xc4\x8d so ga zaprli leta 1898 zaradi \xc5\xa1irjenja socialisti\xc4\x8dnih idej, dve leti kasneje je bil izgnan v Sibirijo. V zaporu se je poro\xc4\x8dil z marksistko Aleksandro Sokolovsko, ki mu je v Sibiriji rodila h\xc4\x8derki Nino in  Zinaido. Leta 1902 je s ponarejenim potnim listom pod imenom Trocki (tako je bilo ime glavnemu je\xc4\x8darju v Odessi, kjer je bil zaprt) iz Sibirije pobegnil v London. Povezal se je z Lenin in sodeloval pri revolucionarni reviji Iskra. Konec leta je spoznal Natalijo Sedovo, se leta 1903 drugi\xc4\x8d poro\xc4\x8dil in ostal z njo do smrti (v zakonu sta se jima rodila Lev in Sergej Sedov)._NEWLINE_Ve\xc4\x8dkrat je bil zaradi svojih revolucionarnih nazorov aretiran in izgnan, petnajst let je pre\xc5\xbeivel v tujini. Leta 1917, po strmoglavljenju ruskega carja Nikolaja Romanova, se je vrnil v Rusijo in za\xc4\x8del tesno sodelovati z Leninom in bolj\xc5\xa1eviki. Bil je eden od glavnih organizatorjev oktobrske revolucije, ki je na oblast postavila bolj\xc5\xa1evike (leta 1922 so ustanovili Sovjetsko zvezo. Trocki, Leninova desna roka, je postal ljudski komisar za zunanje zadeve, ustanovitelj in poveljnik Rde\xc4\x8de armade, ljudski komisar za obrambo in eden od ustanovnih \xc4\x8dlanov politbiroja. Ko je leta 1924 Lenin umrl, je Stalin prevzel oblast in kmalu za\xc4\x8del s \xc4\x8distkami. Trockega je izklju\xc4\x8dil iz politbiroja in Komunisti\xc4\x8dne partije ter ga izgnal. Azil je Trocki iskal v mnogih evropskih dr\xc5\xbeavah, nazadnje pa je z dru\xc5\xbeino pobegnil v Mehiko, kjer ga je sprejel Diego Rivera.  _NEWLINE_Po neuspe\xc5\xa1nem atentatu maja 1940, je sovjetskemu agentu Mercaderju 20. avgusta 1940 s cepinom Trockega uspelo umoriti. Njegove zadnje besede naj bi bile: \xc2\xbbTega napada ne bom pre\xc5\xbeivel. Stalin je kon\xc4\x8dno izpolnil nalogo, ki mu je prej\xc5\xa1njikrat spodletela.\xc2\xab\xc2\xa0\n_START_SECTION_\nTrockizem\n_START_PARAGRAPH_\nNjegov nazor tvori temelj komunisti\xc4\x8dne teorije trockizma.'